過吳江阻風遊寧境寺
作者：李綱
朝代：宋

paragraphs: 扁舟渡松江，慘淡天色惡。
勝遊得禪房，曠望倚虚閣。
軒楹俯巨浸，雲水互參錯。
長風駕驚浪，飛雪相噴薄。
未應神龍怒，端有蛟鼉作。
片帆天際來，飄忽如隕籜。
波濤浩無涯，撐突殊不愕。
奈何操我舟，惴慄纜添索。
蜚廉也世情，逐客正落寞。
深夜始歸眠，蓬窗聽鳴鐸。